బ్యాంకులు విఫలమయ్యే అవకాశమే లేదు
-2008 నాటి 'లేమాన్‌' పరిస్థితులు దేశంలో రావు!
- మొండి బాకీలు పెద్ద సమస్యే కాదు..
- మూడంచెల రక్షణాత్మక చర్యలతో ముందుకు
- సీఎన్‌బీసీ ఇంటర్వ్యూలో ఆర్‌బీఐ గవర్నర్‌ రాజన్‌
లండన్‌: దేశంలో బ్యాంకింగ్‌ ఒత్తిడిలో ఉన్నప్పటికీ అవి అమెరికాలోని 'లేమాన్‌ బ్రదర్స్‌' మాదిరి విఫలమై.. దేశంలో తీవ్ర ఆర్థిక సంక్షోభానికి దారి తీసే అవకాశమే లేదని 'భారతీయ రిజర్వు బ్యాంక్‌' (ఆర్‌బీఐ) గవర్నర్‌ రఘురామ్‌ రాజన్‌ అభిప్రాయపడ్డారు. మన బ్యాంకింగ్‌ వ్యవస్థ పటిష్ఠమైనదంటూ పూర్తి విశ్వాసం వ్యక్తం చేసిన రాజన్‌ మొండి బాకీల భారాన్ని బ్యాంకులు సమర్థంగా ఎదుర్కొనగలవన్న విశ్వాసాన్ని వ్యక్తం చేశారు. 2008లో అమెరికా నందు తీవ్ర ఆర్థిక సంక్షోభానికి తెర తీసిన 'లేమాన్‌ బ్రదర్స్‌' దివాలా ఉదంతం భారత్‌లో కూడా మొదలయ్యే అవకాశమే లేదని ఆయన అన్నారు. మన దేశ ఆర్థిక వ్యవస్థను కాపాడుకొనేందుకు మూడు దిశలా రక్షణాత్మకంగా వలయాన్ని ఏర్పాటు చేసి ముందుకు సాగుతున్నట్లుగా ఆయన తెలిపారు. ఇక్కడ సీఎన్‌బీసీ వార్తా ఛానెల్‌కు ఇచ్చిన ఇంటర్వ్యూలో ఆయన మాట్లాడుతూ మెరుగైన విధానపరమైన నిర్ణయాలు తీసుకోవడంతో పాటు ఇటీవలి సంస్కరణ విషయంలో అమలుపరచిన విధనంతో పాటు దేశం చెల్లించాల్సిన రుణాలలో పరిపక్వతతో ముందుకు సాగుతుండడం, అవసరమైన మేరకు నిర్మాణాత్మక రిజర్వులను ఏర్పాటు చేసుకొని ముందుకు సాగుతుండడం వంటి రక్షణాత్మక విధానాల వల్ల దేశ ఆర్థిక వ్యవస్థకు ఫైర్‌వాల్స్‌ ఏర్పాటు చేసుకొని ముందుకు సాగుతున్నట్లుగా తెలిపారు. సర్కారు ప్రభుత్వ రంగ బ్యాంకులను వెనువెంటనే ప్రయివేటీకరించే యోచనలో ఉందన్న వార్తలను ఆయన తోసిపుచ్చారు. సమస్యల్లో ఉన్న బ్యాంకుల ఆస్తుల నాణ్యతను పెంచడంతో పాటు వాటి బ్యాలెన్స్‌ షీట్‌లను ప్రక్షాళన చేయాల్సిన అవసరం ఎంతైనా ఉందని పేర్కొన్నారు. వడ్డీరేట్ల తగ్గింపు విషయంలో తాను వ్యహరించిన తీరుపై వెల్లువెత్తుతున్న విమర్శల పట్ల రాజన్‌ స్పందిస్తూ దేశ వృద్ధిరేటును పెంచేందుకు తక్కువ వడ్డీరేట్లు ఒక్కటే మార్గం కాదని అన్నారు. దేశంలోని బ్యాంకింగ్‌ రంగంలో సంక్షోభం అంతకంతకు పెరుగుతుండటం పెద్ద సమస్యే కాదని ఆందోళన చెందాల్సిన అవసరం లేదని రాజన్‌ అన్నారు. మొండి బాకీలు ఎక్కువగా ప్రభుత్వ రంగ బ్యాంకుల్లోనే ఉన్నాయనీ వాటికి పూర్తిగా ప్రభుత్వ హామీ ఉందని రాజన్‌ వెల్లడించారు. ఫలితంగా దేశంలో బ్యాంకింగ్‌ వ్యవస్థ విఫలమయ్యేందుకు అవకాశమేలేదని అన్నారు. మొండి బాకీలను బాధను అధిగమించే ప్రక్రియలో బ్యాంకులు పలు చర్యలు తీసుకుంటున్నట్లుగా ఆయన తెలిపారు. కొన్ని బ్యాంకులైతే ఆర్‌బీఐ నిర్దేశించిన గడువు కంటే కూడా ముందుగానే ఈ సమస్యను అధిగమంచాయని తెలిపారు.
ప్రతీ క్షణాన్ని ఆస్వాధించా.. ఇంకా చాలా చేయాల్సి ఉంది..
ఆర్‌బీఐ గవర్నర్‌గా రఘురామ్‌ రాజన్‌ రాజన్‌ విఫలమయ్యాడంటూ ఆరోపణలు వస్తున్న నేపథ్యంలో ఆయన శుక్రవారం తన మనసులోని మాటను బయటపెట్టారు. గవర్నర్‌ పదవిలో తాను ప్రతీ క్షణాన్ని ఆస్వాధించినట్లు తెలిపారు.. అయితే ఇంకా చాలా చేయాల్సి ఉందని తెలిపి పరోక్షంగా తాను రెండోసారి ఆర్‌బీఐ పగ్గాలు చేపట్టేందుకు ఆసక్తిగా ఉన్నట్లు వెల్లడించారు. ఆర్‌బీఐ గవర్నర్‌గా రాజన్‌ మూడేళ్ల పదవి కాలం సెప్టెంబరుతో ముగియనుంది. ఆర్‌బీఐ గవర్నర్‌గా మీరు నిర్ధేశించుకున్న ఎజెండాను పూర్తి చేయగలిగారా అన్న ప్రశ్నకు ఆయన సమాధాన ఇస్తూ పరిస్థితుల మేరుకు చాలా నిష్ణాతంగా వ్యవహరించామని భావిస్తున్నాముఉ. అయితే కీలకమైన పదవిలో ఉన్నప్పుడు ఇంకా చేయాల్సింది ఎంతగానో మిగిలే ఉంటుందని తెలిపారు.
మీ స్నేహితులకు రికమెండ్ చెయ్యండి